Jalt

Jalt (, , ) om lidn-kurort Kriman suves. Se om Jaltan lidnümbrikon administrativižeks keskuseks da palaks.

 Istorii 
Eländpunkt mainitase vspäi 1154, i 15. voz'sadahasai sen nimitused oliba Džalit, Jalit, Kaulit (). Jalit oli muretud manrehkaidusel 15. voz'sadan kahtendes poles, udessündutihe 70 vodes päliči. Sai lidnan statusad vl 1838. Toižen mail'man sodan aigan oli okkupiruidud nacistoil (7. kül'mku 1941 — 16. sulaku 1944). Vn 1945 4.-11. päivil uhokud lidn vastsi Jaltan konferencijad, se pani sodanjäl'ghišt mail'man jagod.

Jalt šingotase kurortal, meriportal i sömtegimištol (vin, kalanümbriradmine).

 Geografijan andmused 
Lidn sijadase municipalitetan keskuzpalan pohjoižpäivnouzmas, 54 m ü.m.t. keskmäižel korktusel. Lidnümbrik vedase seičemekümneks kilometraks pidust' Mustmeren randad.

Kaik 32 eländpunktad mülüdas lidnümbrikho: kaks' lidnad (toine om Alupk), 21 lidnanvuittušt žilod (järedad oma Gaspr, Gurzuf, Koreiz, Massandr) i ühesa žilod.

 Eläjad 
Vl 2014 Jaltan eläjiden lugu oli 76 746 ristitud, lidnümbrikon — 141 365 ristitud 282,9 km² pindal. Kaikiš suremb lidnan ristitišt oli 89 tuhad eläjid vl 1987, lidnümbrikon territorijan — 163 230 eläjad vl 1989. Turistižel sezonal (keväz'ku-sügüz'ku) lidnan ristitišt ližadub 500 tuhazesai tulnuzidenke turistoideke.

Rahvahad (lidnan eläjad vl 2001): venänikad — 67 %, ukrainalaižed — 27 %, vaugedvenälaižed — 2 %, krimantatarlaižed — 1 %, toižed rahvahad — 3 %.

 Transport 
Avtobusad, trolleibusad i funikulörad oma kundaližeks transportaks lidnas. Torguindmeriport radab.

Lähembaižed raudtestancii i lendimport sijadasoiš Simferopoliš 90 km pohjoižhe avtotedme (trolleibusjono) i Sevastopoliš 85 km päivlaskmha avtotedme.

 Galerei 

 Homaičendad 

 Irdkosketused 
 Lidnan da sen ümbrikon oficialine sait (yalta.rk.gov.ru). 


Kategorii:Kriman lidnad
Kategorii:Eländpunktad kirjamišton mödhe
*